สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 26 มี.ค.58
26 มี.ค. 2558

– เงินเยนอยู่ที่ระดับ 118.50 เยน/ดอลลาร์ จากตอนเช้าอยู่ที่ระดับ 119.40 เยน/ดอลลาร์
– เงินยูโรอยู่ที่ระดับ 1.1030 ดอลลาร์/ยูโร จากตอนเช้าอยู่ที่ระดับ 1.0970 ดอลลาร์/ยูโร
– ดัชนี SET ปิดวันนี้ที่ระดับ 1,496.41 จุด ลดลง 16.39 จุด หรือ 1.08% มูลค่าการซื้อขาย 35,124.26 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,209.54 ล้านบาท (SET+MAI)
 
– ม.ร.ว.ปรีดิยาธร เทวกุล รองนายกรัฐมนตรีด้านเศรษฐกิจ ให้สัมภาษณ์ CNBC นอกรอบการประชุม 2015 Asian Investment ในวันนี้ว่า คาดว่าเศรษฐกิจไทยจะขยายตัวกว่า 3% ในปีนี้ แม้ว่าความต้องการสินค้าส่งออกในตลาดหลักๆของไทย เช่นสหรัฐ ชะลอตัวลงก็ตาม
– นายสมหมาย ภาษี รมว.คลัง ยอมรับว่า เศรษฐกิจไทยในปีนี้คงไม่สามารถขยายตัวได้ถึง 4% อย่างแน่นอน เนื่องจากในช่วง 12 ปีที่ผ่านมา ภาพรวมเศรษฐกิจโลกมีการเติบโตที่ชะลอลงอย่างต่อเนื่อง โดยเฉพาะช่วง 6 ปีหลัง และชัดเจนที่สุดในปีนี้ ซึ่งส่งผลกระทบชัดเจนกับภาคการส่งออกของไทยที่เคยเป็นปัจจัยหลักในการจับเคลื่อนเศรษฐกิจ
– ศูนย์วิจัยกสิกรไทย ระบุว่า จากการที่ตัวเลขการส่งออกในเดือน ก.พ.58 หดตัวลงร้อยละ 6.14 ใกล้เคียงกับที่คาดการณ์ไว้ ทำให้ศูนย์วิจัยกสิกรไทยยังคงประเมินว่ามูลค่าการส่งออกของไทยน่าจะยังคงหดตัวลงอย่างต่อเนื่องในช่วงหลายเดือนข้างหน้า ก่อนจะเริ่มทยอยปรับตัวดีขึ้นในช่วงปลายไตรมาส 2/2558
– น.ส.ชุติมา บุณยประภัศร ปลัดกระทรวงพาณิชย์ เผยเดือน ก.พ.58 การส่งออกหดตัว 6.14% จากเดือนเดียวกันของปีก่อน โดยมีมูลค่า 17,230 ล้านเหรียญสหรัฐ ขณะที่การนำเข้าขยายตัว 1.47% มีมูลค่า 16,840 ล้านเหรียญสหรัฐ ส่งผลให้เกินดุลการค้า 390 ล้านเหรียญสหรัฐ ขณะที่ 2 เดือนแรก(ม.ค.-ก.พ.)ปี 58 ส่งออกหดตัว 4.82% มีมูลค่า 34,478 ล้านเหรียญสหรัฐ ขณะที่การนำเข้าหดตัว 6.69% มีมูลค่า 34,545 ล้านเหรียญสหรัฐ ส่งผลให้ขาดดุลการค้า 66 ล้านเหรียญสหรัฐ
– ธนาคารกลางยุโรป (ECB) ตัดสินใจเพิ่มเพดานได้ให้เงินกู้พิเศษฉุกเฉินวงเงินกว่า 1.1 พันล้านดอลลาร์ สู่ระดับ 7.11 หมื่นล้านยูโร (7.78 หมื่นล้านดอลลาร์) ภายใต้โครงการความช่วยเหลือด้านสภาพคล่องฉุกเฉิน (ELA) ในสัปดาห์นี้ จากระดับ 6.98 หมื่นล้านดอลลาร์ยูโรเมื่อสัปดาห์ที่แล้ว เพื่อให้สถาบันการเงินกรีซมีสภาพคล่อง ซึ่งนับเป็นความเคลื่อนไหวที่ช่วยต่อลมหายใจของกรีซให้สามารถอยู่ในกลุ่มยูโรโซน ภายหลังจากที่กรีซประสบมรสุมในการเจรจากับประเทศเจ้าหนี้ในช่วงหลายสัปดาห์ที่ผ่านมา
– สำนักงานสถิติแห่งฝรั่งเศส (Insee) เปิดเผยว่า เศรษฐกิจฝรั่งเศสได้ขยายตัว 0.4% ในปี 2557 ซึ่งเป็นตัวเลขที่ทรงตัวจากสถิติเบื้องต้น โดยได้รับแรงหนุนจากการใช้จ่ายทั้งจากผู้บริโภคและภาครัฐ
อย่างไรก็ตาม ผู้บริโภคชาวฝรั่งเศสมีกำลังซื้อลดลงในช่วงท้ายปี เนื่องจากมีการปรับขึ้นภาษี ขณะที่การลงทุนในภาคธุรกิจและรัฐบาลลดลงเช่นกัน
– สมาคมค้าทองคำ รายงานว่า ราคาขายปลีกทองคำในประเทศปรับตัวสูงขึ้นจากวานนี้บาทละ 350 ตามสถานการณ์ราคาทองคำในตลาดโลก เนื่องจากการอ่อนค่าของสกุลเงินดอลลาร์สหรัฐและการร่วงลงอย่างหนักของตลาดหุ้นนิวยอร์ก ได้กระตุ้นให้นักลงทุนแห่ซื้อทองคำซึ่งเป็นสินทรัพย์ที่ปลอดภัย
โดยเปิดตลาดครั้งแรกเมื่อเวลา 09.29 น.ราคาทองคำปรับตัวสูงขึ้นจากวานนี้บาทละ 100 แต่ระหว่างวันทยอยปรับตัวในทิศทางขาขึ้นหลายครั้ง จนกระทั่งเมื่อเวลา 15.08 น.ราคาราคาทองคำปรับตัวสูงขึ้นจากวานนี้บาทละ 350 โดยทองคำแท่ง รับซื้อเข้าบาทละ 18,650.00 ขายออกบาทละ 18,750.00 ส่วนทองรูปพรรณ รับซื้อเข้าบาทละ 18,373.92 ขายออกบาทละ 19,150.00
– สมาคมแลกเปลี่ยนทองคำและเงินของจีน เปิดเผยว่า ราคาทองคำที่ตลาดฮ่องกงดีดตัวขึ้น 190 ดอลลาร์ฮ่องกง ปิดที่ระดับ 11,220 ดอลลาร์ฮ่องกง/ตำลึง เทียบเท่ากับ 1,213.70 ดอลลาร์สหรัฐ/ทรอยออนซ์ เพิ่มขึ้น 20.55 ดอลลาร์ ที่อัตราแลกเปลี่ยนล่าสุด 1 ดอลลาร์สหรัฐ/ 7.76 ดอลลาร์ฮ่องกง